# DPM

El patró disruptiu, o DPM (disruptive pattern material, 'material de patró disruptiu'), és un patró mimètic d'origen britànic, de la família pinzellada, que, amb variants de detall, sobre fons caqui o ocre clar (pràcticament groc en versions tropicals), presenta traços en forma de pinzellada, grans i gruixuts a manera de clapes, de colors marró fort (a voltes rogenc) i verd intens (generalment verd jungla o verd oliva), més traços menors, a manera de pinzellades, en negre. El conjunt de variants del patró DPM britànic, més les imitacions i derivacions desenvolupades en altres exèrcits, constitueix el grup mimètic DPM.

## El DPM britànic

Desenvolupat a partir del patró "cop de brotxa" (brushstroke), el patró DPM fou creat entorn de 1960 per les forces armades britàniques i adoptat progressivament fins a esdevenir la versió bàsica de l'uniforme de campanya britànic entorn de 1970.
Al principi, emperò, el DPM era d'ús molt restringit: el gruix de l'exèrcit vestia de verd oliva (uniforme model 1960). El DPM només s'aplicava a la parca de campanya distribuïda a les forces especials; fins al 1966 no es produí tot l'uniforme m. 1960 en versió DPM, així mateix reservada a forces especials. Fou a partir de 1969-1970, amb la distribució de l'uniforme de campanya model 1968, que el DPM esdevingué la versió bàsica d'uniforme de campanya per a la totalitat de les tropes.
Camuflatge britànic per antonomàsia entre 1960 i 2010, ha esdevingut tota una icona de la militària britànica.
Lògicament, al llarg d'aquestes dècades el patró ha conegut diverses versions, amb canvis més o menys subtils en el traç de les pinzellades i en la intensitat de la coloració, entorn d'un esquema bàsic perfectament reconeixible.
D'altra banda, el patró s'ha estampat sobre els successius models d'uniforme de campanya d'ús general, així com en diversos models tropicals (en substitució de l'històric jungle green) i altres de privatius de forces especials (paracaigudistes, etc.). Les versions generals d'uniforme en patró DPM han estat les següents:
* m. 1960 (1960 pattern DPM combat dress): d'ús exclusiu per a certes unitats d'elit a partir de 1966 --com hem vist--, era de disseny idèntic que l'uniforme verd oliva (d'on la datació); és a dir, brusa de campanya de coll girat, amb muscleres, quatre butxaques frontals aplicades, punys muntats i colzeres ovals, més caputxa i folre polar separables; pantaló multibutxaca amb butxaca de càrrega només al camal esquerre. Emperò, i a diferència del combat dress en verd oliva, mancava de lligadura pròpia, probable indici que l'uniforme era conceptuat com a d'ús restringit.
* m. 1968 (1968 pattern DPM combat dress): distribuït a partir de 1969-1970, fou el primer uniforme mimètic a equipar el gruix de l'exèrcit britànic --com hem vist--; introdueix la gorra de campanya en patró DPM, la qual, com la seva predecessora de 1950/1960, alternava en l'ús amb la boina i, és clar, amb el casc. També incorpora una butxaca a la màniga esquerra i, per primera volta, butxaca de càrrega en cada camal i no tan sols a l'esquerre. Suprimeix les colzeres. La brusa de campanya continuava combinant-se amb caputxa i folre polar separables, però de cara a fred intens s'hi afegí encara una parca en DPM (la cèlebre windproof parka, 'parca tallavent'), amb caputxa i folre incorporats, la qual aniria evolucionant amb els models d'uniforme posteriors.
* m. 1984 (1984 pattern DPM combat dress): distribuït a partir de 1985, és una simplificació de l'anterior, en roba més prima, però amb totes les butxaques de manxa. Els punys passen a ésser simples i tanquen amb velcro.
* m. 1995 (combat soldier 95): és molt fàcil d'identificar, perquè manca de muscleres a les espatlles, però en canvi en duu una de col·locada verticalment al tancament del frontal de la brusa de campanya, amb la funció exclusiva de portar-hi la divisa. Amb aquest model se suprimí la gorra DPM, la qual, de llavors ençà, es reserva per als reclutes en període d'instrucció (de tota manera, no sembla que la gorra hagi estat mai una peça gaire popular entre els militars britànics). Una reforma posterior d'aquest mateix model se cita sovint com a soldier 2000.
El patró DPM també s'ha aplicat a una sèrie de complements i a peces d'equipament, com ara fundes de casc, armilles antibala o portaequipament, sarrons, etc.
El 2010 s'inicià la substitució progressiva del patró DPM per part del nou patró multiterreny (multi-terrain pattern, MTP), procés que sembla haver culminat a mitjan 2013. Les existències de DPM britànic s'estan liquidant en el mercat comercial, de cara a la revenda.

## Prestigi i difusió internacionals

El DPM és considerat unànimament pels especialistes un dels patrons mimètics més efectius de la història.
Aquesta qualitat contrastada, juntament amb el prestigi de la marca britànica, ha dut gran nombre d'exèrcits del món a adoptar-lo en versions lleugerament modificades i de producció pròpia, quan no a adquirir directament material britànic en DPM per a equipar les tropes. Entre els exèrcits a usar alguna versió de DPM com a forma bàsica d'uniforme de campanya hi ha els de Portugal, Països Baixos, Romania, Bulgària, Nova Zelanda, Kenya, Filipines, Indonèsia, Oman, etc. Cadascun d'aquests exèrcits té o ha tingut un DPM privatiu diferent del britànic en matisos, així com una evolució pròpia en cada cas, amb els corresponents canvis progressius de detall, aplicats a successius models d'uniforme, etc.
També hi ha exèrcits en què el DPM equipa exclusivament certes forces especials (per exemple, Canadà, Swazilàndia, etc.).

## Classificació

Totes les variants de DPM estan relacionades entre si per una filiació ben clara, atès que deriven del model britànic original, de forma directa o indirecta, a banda de guardar entre si una similitud evident.
Es pot considerar que constitueixen el grup disruptiu (o grup DPM) de la família pinzellada, atenent a la lògica mateixa del disseny del DPM, així com al seu origen directe en el brushstroke. Hom pot argüir que s'hi dona una combinació d'elements pinzellats amb elements clapejats, si jutgem per les pinzellades grosses; però el traç pinzellat d'aqueixes "clapes" és prou explícit.

## El DPM desèrtic

D'ençà el 1991 el DPM té versió desèrtica (desert DPM, DDPM): sobre fons caqui clar (o sorra), reprodueix els característics traços del DPM, però exclusivament en marró mitjà (o ocre). L'uniforme en patró DDPM és confeccionat en roba fresca, però resistent, i consta de barret de jungla, brusa de campanya, pantaló multibutxaca i botes de desert; també inclou una parca de cara a l'intens fred nocturn del desert. S'aplica, així mateix, a fundes de casc, armilles de campanya, etc.
També el DPM desèrtic ha tingut diverses variants, i també ha estat imitat per altres exèrcits que ja usaven el DPM boscós.
Com el seu germà gran boscós, el DPM desèrtic ha anat essent substituït per l'MTP entre 2011 i 2013.

## DPM peculiars

Les tropes especials d'alguns exèrcits han desenvolupat versions del DPM en coloracions peculiars; per exemple, a base de grisos (Oman), de blaus (Filipines), de púrpures (guàrdia reial suazi), etc., etc. Són models poc representatius del patró, tot i que en reprodueixen el disseny característic.

## Popularitat

Les diverses versions de patró DPM són molt populars entre col·leccionistes i aficionats a la militària, per una combinació de motius: efectivitat i prestigi del patró; historial vinculat; atractiu estètic; practicitat i durabilitat de les peces que hi estan confeccionades; etc., etc.

## Notes

* ↑ No s'ha de confondre aquest sentit específic del terme patró disruptiu com a sinònim de DPM, amb el valor més general d'aquest mateix terme com a sinònim complementari de patró mimètic. En aquest valor genèric, patró disruptiu fa èmfasi en un matís: la funció del camuflatge és desdibuixar la forma del portador, o sigui, ésser un element disruptiu de la forma. A la nota següent es pot comprovar aquest ús genèric del terme patró disruptiu com a sinònim de 'patró mimètic' en la designació de patrons molt distants del DPM.
* ↑ Tampoc no s'ha de confondre el patró DPM amb el seu homònim irlandès, de 1999, que és un clapejat; ambdós patrons, mútuament distants en disseny i coloració, només comparteixen el nom. Ni amb el disruptive camouflage pattern (DCP, 'patró mimètic disruptiu'), propi de l'uniforme australià DPCU (1986-2014): els noms són similars, però els patrons són enormement diferents: si el DPM britànic forma part de la família pinzellada i deriva del brushstroke, el DCP australià és un clapejat que s'inspira de lluny en el duck hunter estatunidenc. Així mateix és molt diferent del DPM, però duu nom similar, el cèlebre patró canadenc CADPAT (Canadian disruptive pattern, 'patró disruptiu canadenc'), que és el fundador de la família digital o pixelada.
* ↑ Per a molts, la imatge del DPM està lligada a les tropes britàniques de la Guerra de les Malvines, on n'usaren la versió hivernal.
* ↑ En els uniformes tropicals en DPM la lligadura habitual era el barret de jungla, també en DPM.
* ↑ Ressaltem que a l'exèrcit britànic aquesta peça (d'ençà la introducció amb l'uniforme m. 1950) no es denomina oficialment field jacket, com seria d'esperar, sinó smock ('brusa'), combat smock, potser per influència de la brusa de salt Denison (Denison smock), de disseny similar.
* ↑ Les tapetes de butxaca dels uniformes en DPM acostumen d'ésser apuntades, tradició procedent del battledress caqui mitjançant el combat dress verd oliva.
* ↑ El patró MTP és un pixelat basat en el MultiCam comercial, però amb elements del DPM. L'uniforme en MTP es denomina oficialment personal combat system-combat uniform, i té com a lligadures reglamentàries la boina de color d'arma, per a medis temperats; el barret de jungla en patró MTP, per a medis tropicals i desèrtics; i la gorra en patró MTP (amb la forma de disseny idèntic que la gorra DPM), per a medis freds.
* ↑ Vegeu, per exemple, Kamouflage.net, font molt crítica amb els patrons del món capitalista, els quals considera inferiors als soviètics, però que en canvi valora força el DPM.

## Bibliografia

* Borsarello, J.F. Camouflage uniforms of European and NATO armies, 1945 to the present. Atglen: Schiffer Publishing, cop. 1999. (Schiffer military history) ISBN 0-7643-1018-6
* Brayley, Martin J. Camouflage uniforms: [international combat dress 1940-2010]. Ramsbury: The Crowood Press, 2009. ISBN 978-1-84797-137-1
* Chappell, Mike. The British soldier in the 20th century. 9, combat dress, 1950 to the present day. Okehampton: Wessex Military Publishing, 1989. ISBN 1-870498-09-7

## Enllaços externs

* Camopedia: DPM (anglès)
* DPM uniform patterns Arxivat 2010-02-18 a Wayback Machine. (anglès)
* Evolució i característiques del DPM britànic, amb els models successius (només fins al 1991) (anglès)
* Kamouflage.net: British desert DPM (anglès)